
ACORD  170/2006, DE 24 DE MAIG, DEL PLE DEL CONSELL DE L’AUDIOVISUAL DE CATALUNYA
Expedient num. 26/2006-S TELEVISIÓ DE LLAVANERES (Ajuntament de Llavaneres)

Antecedents

1. El Ple del Consell de l’Audiovisual de Catalunya, en la sessió de 5 d’abril de 2006, va acordar l’obertura, de conformitat amb el que disposa l’apartat segon de l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, en relació amb l’article 7 del  Decret 278/1993 de 9 de novembre, d’un període d’informació prèvia a fi de donar audiència a l’operador de televisió local TELEVISIÓ DE LLAVANERES, per tal que  en el termini màxim de cinc dies a comptar des del dia següent a la recepció de la notificació de l’Acord, pogués formular les manifestacions oportunes, respecte a la desatenció del requeriment d’informació que es va formular el 10 de novembre de 2005 per part del Servei de Reclamacions d’aquest Consell.

3. Aquest Acord va ésser notificat a l’interessat el 19 d’abril, per tant ha transcorregut el termini atorgat i  l’operador esmentat no ha tramès la informació requerida, ni ha fet cap tipus d’al·legació.

Fonaments de Dret

1. La lletra h de l’article 10 de la Llei 2/2000, de 4 de maig, del Consell de l’Audiovisual de Catalunya estableix que una de les funcions del Consell és la d’obtenir dels operadors del serveis de comunicació audiovisual tota la informació que els sigui requerida per a l’exercici de les funcions del Consell. La mateixa Llei preveu, a l’apartat 2 de l’article 11 que la desatenció d’aquests requeriments constitueix una infracció lleu i ha d’ésser sancionada amb una multa de fins a 30.000€, en el marc de les competències del Consell de l’Audiovisual de Catalunya.

2. És funció del Consell la d’incoar i resoldre, en l’àmbit de les seves competències, els corresponents procediments sancionadors per les infraccions de la legislació relativa a audiovisuals i publicitat. El fet que l’operador TELEVISIÓ DE LLAVANERES, no hagi complert amb el requeriment d’informació sol·licitat ni tan sols dins del període d’informació prèvia esmentat en l’apartat II, pot ser constitutiu de la infracció lleu prevista a l’apartat 2 de l’article 11 de la Llei 2/2000, de 4 de maig, del Consell de l’Audiovisual de Catalunya

DE CONFORMITAT amb el que disposa l’apartat g de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya;

El Ple del Consell de l'Audiovisual de Catalunya, ha adoptat els següents,

ACORDS

1. Incoar un procediment sancionador a TELEVISIÓ DE LLAVANERES, nom comercial de l’operador de televisió local de l’Ajuntament de Sant Andreu de Llavaneres, que no ha complert amb el requeriment d’informació, per determinar la certesa i l’abast dels fets susceptibles de constituir una infracció de l’apartat h de l’article 10 de la Llei 2/2000 de 4 de maig del Consell de l’Audiovisual de Catalunya, en relació al segon paràgraf de l’article 11 de la llei dita.

2. Nomenar Instructora d’aquest procediment a la senyora ANNA ISABEL CASASNOVAS RASAL, funcionària adscrita a l’Àrea Jurídica del Consell de l’Audiovisual de Catalunya.

3. Fer avinent que podran acordar-se –en qualsevol moment de la tramitació d’aquest procediment- les mesures de caràcter provisional que s’escaiguin  per assegurar l’eficàcia de la resolució que pugui recaure.

4. Notificar aquests acords a l’interessat

Barcelona, 24 de maig de 2006

Josep M. Carbonell i Abelló                                  Antoni Bayona Rocamora

President                                                               Conseller secretari

